Ole Stavad (S), 2005-05-19:
Jeg synes, at Enhedslistens forslag her er et ganske udmærket indspil i hele denne debat, som jeg mener, vi i fællesskab bør være med til at sætte i gang, om, hvordan vi nu sikrer, at de nye, store kommuner ikke kommer til at indebære en udhuling af vores demokrati, for selv om regeringen gør meget ud af at sige, at det er en decentraliseringsreform, så kan man sige, at der i hvert fald er mange, der er af den opfattelse, at der er mindst lige så meget centralisering i den reform, som der er decentralisering.
Jeg tror, at Enhedslisten har fuldstændig ret i, at mange af de mennesker, der bor i landsbyer og i yderområder, som nu bliver del af en geografisk meget stor kommune, og hvor det i øvrigt bliver sværere at få valgt en repræsentant til at sidde direkte i byrådene, ikke vil opleve, at de kommer nærmere på, og at det her er en decentralisering.
Derfor er det en meget reel problemstilling.
Derfor ville jeg gerne have lov at opfatte det her som et rimelig konkret indspil i den diskussion, og jeg tror sådan set heller ikke, at Enhedslisten forestiller sig, at den her sag skal ned i Folketinget til en afstemning i løbet af 14 dage.
Da indenrigs- og sundhedsministeren også har nedsat sin tænketank, og da der kommer et indspil derfra i løbet af forholdsvis kort tid, synes jeg, at vi i fællesskab skal påtage os den opgave at prøve at få det her diskuteret igennem.
Der ligger en række, synes jeg spændende udfordringer i det her.
Der er selvfølgelig hele diskussionen om, hvorvidt det i alle sammenhænge er befordrende, at man tænker i direkte folkevalgte.
Jeg synes, at noget af det positive, vi har oplevet i forbindelse med hele strukturreformen, har været, at vi har set, hvordan borgergrupper faktisk har kunnet tage initiativer og også har kunnet foretage noget, der lignede folkeafstemninger, og vi ved jo fra landsbysamfundene, at der er en række byer og en række kommuner, hvor de faktisk har været meget på forkant og lavet gode landsbyråd, som også føler, at de har en direkte indflydelse.
Jeg mener, at vi skal sende et meget stærkt signal til de nye kommuner om, at vi har en forventning om, at det her indgår i de nye kommuners måde at tænke den nye kommune på.
Jeg tror også, vil jeg sige til indenrigsministeren, at vi skal tænke i, at vi, når vi kommer et stykke ind i måske 2008, får skabt et præcist billede af, hvad man har gjort i de enkelte kommuner, og dermed også får skabt et mere præcist billede af behovet for, at vi skal tage lovgivningsinitiativer.
Jeg er åben over for at diskutere lovgivningsinitiativer, men jeg har også en umiddelbar indgang, der er, at vi skal passe lidt på, at vi ikke laver for firkantede kasser til det her.
For der er meget stor forskel fra område til område på, hvad der kan være den rigtige løsning.
Så det signal, jeg godt ville sende på Socialdemokraternes vegne her i dag, er, at vi meget gerne vil, at vi fortsætter den diskussion.
Vi mener faktisk, at vi, både i udvalget og på anden vis, også skal prøve at finde nogle bedre svar end dem, vi har i dag, men også lade os lede af, at der er nogle stærke opfordringer til, at man ude i de enkelte nye kommuner lader det blive en helt central og naturlig del af den måde, man tænker indretning af sin nye kommune på, så vi sikrer, at yderområderne, landsbyerne og bydelene, eller hvad det nu måtte være, ikke føler, at de nu bliver afskåret fra muligheden for at have en afgørende indflydelse på det, der er helt centralt for deres egen tilværelse.